11 / 2000
 
     Z OBSAHU: 

•	Téma čísla  GENETICKY MODIFIKOVANÉ ORGANIZMY
•	GÉNOVÉ TECHNOLÓGIE
•	GMO RASTLINY A VČELY 
•	KLONOVANIE
•	Veda a technika - VEDCI SA SNAŽIA OŽIVIŤ VYHYNUTÉ DRUHY
•	OBJAV ĽUDSKÉHO GENÓMU
•	Aktuálne o TANAPe
•	Verejnosť a informácie
•	Národná stratégia TUR
•	6. EAP
•	Zapojte sa - EKOHLIADKY
•	Adresár EMVO, časť 3.
•	Pozvánka - JESENNÝ PREDNÁŠKOVÝ CYKLUS

   Geneticky modifikované organizmy (GMO) sú živé bytosti, v ktorých bol umelo zmenený genetic- ký materiál, a ktoré sú schopné ďalšieho rozmnožo- vania. Genetickým materiálom je deoxyribonukleo- vá kyselina (DNA) alebo ribonukleová kyselina (RNA). DNA je stavebným prvkom génov, ktorý obsahuje kódy – plány - podľa ktorých prebieha vývoj, správanie a funkcie daného organizmu. Ge- netickí inžinieri dúfajú, že takýmto spôsobom zís- kajú modifikované organizmy tie vlastnosti, ktoré sú naprogramované vloženou DNA. Napríklad nový druh obilia, ktorý je rezistentný voči škodlivému hmyzu, možno vytvoriť vložením DNA z baktérie, ktorá produkuje látku toxickú pre daný hmyz, do genómu obilia. V niektorých prípadoch, akonáhle je nová DNA súčasťou modifikovaného organizmu, dedí sa z generácie na generáciu a krížením sa môže rozšíriť v celej populácii. Genetická modifikácie sa už uplatňujú v celom rade oblastí, od potravinárskeho priemyslu po medicínu a poľ- nohospodárstvo. 
   Metódy génového inžinierstva však nie sú presné. Nie je preto možné predvídať následky modifiko- vania organizmov alebo ich uvoľnenia do prostre- dia. Neexistujú dôkazy o tom, že využívanie GMO v poľnohospodárstve a v potravinách je bezpečné pre životné prostredie a zdravie ľudí. Genetická modifikácia tiež otvára morálne a etické otázky a môže mať ďalekosiahle sociálne a ekonomické dôsledky.

-2-
   Milí mladí priatelia, 
   na stránkach EKOKOMPASU sa v tomto roku stretávame už po jedenásty krát. V minulých číslach ste sa mali možnosť dozvedieť veľa zaujímavých a aktuálnych informácií o problematike odpadov, lesov, vody, energie, atmosféry, biodiverzity, dopravy, priehrad, zvierat a životného štýlu. Tentoraz sme zvolili tému pomerne často skloňovanú na verejnosti -geneticky modifikované organizmy. Posledné obdobie bolo typické  významnými genetickými objavmi, tým najvýraznejším bolo identifikovanie 97 percent ľudského genetického kódu, ktorý je považovaný za vynaléz na úrovni Darwinovej evolučnej teórie. 
   Okrem zaujímavostí súvisiacich s témou Vás v tomto čísle  informujeme o aktuálnej problematike spravovania TANAPu, pozývame Vás na Jesenný prednáškový cyklus, ponúkame  možnosť zapojiť sa do nových súťaží a dobrovoľníckych aktivít, prinášame rubriku Adresár... atď. 
   Do konca roka 2000 pripravujeme ešte 3 čísla časopisu, ktoré budú zamerané na problematiku globalizácie, trvalo udržateľného rozvoja, energetiky a pod. 
Ak by ste mali záujem  o akékoľvek čísla EKOKOMPASU, kontaktujte našu  redakciu a my Vám ich obratom zašleme. Poplatok za každé číslo je 12,- Sk + poštovné.

   Ďakujeme za Vaše pozitívne ohlasy, ktoré nás inšpirovali k pokračovaniu vo vydávaní EKOKOMPAsu,  ktorého hlavnou úlohou je byť kompasom pre tých, ktorí chcú pomáhať životnému prostrediu. Nemá ambície stať sa vedeckým periodikom alebo nahrádzať monotematickú odbornú literatúru. Snaží sa zorientovať bežných  mladých ľudí v množstve informácií o životnom prostredí a poskytnúť im návod, ako ich efektívne využiť a pomôcť tým životnému prostrediu. Na stránkach si čitatelia nájdu údaje o environmentálnych organizáciách, o ekoknihách a  časopisoch, o projektoch. Každé číslo stručne vysvetľuje i  podstatu zvolených tém a poskytuje  ľuďom kontakty na tých, ktorí im povedia viac, ku ktorých práci sa môžu pridať. Stačí sa rozhodnúť byť dobrovoľníkom, potom sú už možnosti uplatnenia svojich schopností skutočne široké. 

   Rok 2001 bude medzinárodným rokom dobrovoľníkov. Veríme, že sa preto v najbližšom období rozhodnete podporovať svojou dobrovoľníckou činnosťou niektorú z environmentálnych organizácií, ktoré Vašu pomoc radi uvítajú. Veľa neziskových organizácií je odkázaných práve na dobrovoľnícku činnosť, pretože množstvo práce býva neúnosné k ľudským kapacitám organizácie.
Každý môže určitým spôsobom pomôcť a dobrovoľnícka činnosť sa môže stať veľmi užitočným koníčkom. Rozvíja komunikačné schopnosti, talent, či  vedomosti jednotlivca, umožňuje sa stretávať s ľuďmi s podobnými názormi a záujmami, vidieť a zažiť veľa nového. 
Dobrovoľnícka práca, to nie je len prepisovanie do počítača, maľovanie, roznos plagátov, lepenie obálok, pripravovanie ekonástenky ... to sú aj stretnutia so zaujímavými ľuďmi, prednášky  slovenských odborníkov o životnom prostredí, brigády a výlety v najkrajších kútoch Slovenska, organizovanie veľkých benefičných akcií, účasť na rokovaniach, obchodných stretnutiach, fundrasing, práca s deťmi, redaktorská činnosť ...                
                                                                                                             
   Ak by ste sa chceli stať dobrovoľníkom a neviete ako na to, alebo čo presne by ste chceli robiť, napíšte alebo zavolajte do redakcie a my Vám pošleme viac konkrétnych informácií.

   Staňte sa aktívnymi, staňte sa ľuďmi, ktorí menia svet !                
   
  Vopred sa tešíme i na Vaše návrhy, otázky, pripomienky...                                         Vaša redakcia

Téma                                                                 -3-
GÉNOVÉ TECHNOLÓGIE - NÁDEJ ALEBO HROZBA ?

1. Od molekulárnej biológie ku génovým technológiám
   Molekulárna biológia sa zaoberá funkciou bielkovín - molekúl, ktoré spoločne vytvárajú organizmus a všetky jeho funkcie. Organizmus, ktorý je komplexom stoviek až státisícov rôznych druhov bielkovín, si ich vyrába podľa projektu, ktorý je zapísaný v molekule dezoxyribonukleovej kyseliny (DNA). DNA je dlhý reťazec, obsahujúci až miliardy molekúl. V reťazci sa opakujú iba štyri molekuly: cytozín, guanín, adenín a thymín. Ak “čítame” postupnosť týchto štyroch molekúl v konkrétnej DNA, skôr či neskôr sa dočítame k signálu “štart” a neskôr k signálu “koniec”. Úsek medzi nimi je gén; práve v ňom je zapísaná informácia na výrobu bielkoviny. Bielkoviny vykonávajú jednoduché alebo zložité funkcie. Napríklad prenášajú kyslík (hemoglobín) alebo spúšťajú zložité kaskády, ktoré riadia celé orgány a majú vplyv aj na naše správanie (napríklad adrenalín). Postupnosť gén => bielkovina => funkcia je jednoznačná v prvom kroku. Konkrétny gén zapisuje jednu konkrétnu bielkovinu. Bielkovina ale môže mať viac funkcií alebo niekoľko bielkovín môže mať podobnú funkciu a dokážu sa v organizme navzájom nahradiť. Ak je gén z nejakých dôvodov zmenený, vytvorí sa zmenená alebo vôbec žiadna bielkovina a dochádza k narušeniu funkcie. Pre organizmus to môže znamenať ochorenie: niekedy prekonateľné – napríklad migrénu, inokedy smrteľné– napríklad cystickú fibrózu. 
   Základný výskum v molekulárnej biológii sa sústreďuje na popis týchto kaskád. Jeho technologické využitie umožnilo objavenie techniky génovej rekombinácie v roku 1973. Tá umožňuje vyberať jednotlivé gény, meniť ich a vkladať ich do pôvodnej alebo inej bunky. Takto vzniká geneticky modifikovaný organizmus (GMO). Prenos génu znamená aj prenos bielkoviny, ktorú bude hostiteľská bunka podľa neho vyrábať, a napokon prenos funkcie, ktorú bielkovina zabezpečuje. Prenos zmeneného génu znamená výrobu zmenenej bielkoviny so zmenenou funkciou. Geneticky modifikovať je možné rastliny, mikroorganizmy aj niektoré vyššie živočíchy, i keď celý postup je ešte vždy náročný a nie vždy sa podarí.
   Sú známe aj postupy, ako cielene namnožiť jeden a ten istý organizmus, prirodzený alebo GMO. Inými slovami povedané, vieme klonovať. Ďalšie praktické využitie sľubuje výskum procesu, akým sa univerzálna tzv. kmeňová bunka počas embryonálneho vývoja delí a vzniknuté bunky sa špecializujú na bunky srdca, ciev, pľúc, čriev, nervov, kože, kostí - proste všetkých orgánov. Jeho úplné pochopenie umožní z nediferencovaných buniek v laboratórnych podmienkach dopestovať špecializované tkanivá na transplantácie.

2. Geneticky modifikované rastliny
   GM rastliny majú vložený cudzí gén a preto produkujú cudziu bielkovinu. Zmyslom tejto úpravy je zlepšenie úžitkových vlastností rastliny. Napríklad firma Monsanto vyrába herbicíd Roundup. Súčasne ponúka semená niekoľkých druhov úžitkových plodín, ktoré sú voči tomuto herbicídu odolné. To umožňuje striekať ním bez obáv v ľubovoľných množstvách, plodina prežije, burina nie. Ďalšie GM rastliny majú vložený gén, ktorý kóduje jed, chrániaci rastlinu proti určitým škodcom. Príkladom sú gény pre toxín pôdnej baktérie Bacillus thuringiensis (tzv. Bt toxín, ktorým sa strieka napr. kukurica), alebo pre lektín, jed, ktorým sa chráni snežienka. Takéto GM plodiny majú uľahčiť život pestovateľom – nemusia striekať, rastlina si jed vyrobí sama. Prínosom pre konzumenta majú byť rastliny obohatené o novú zložku. Napríklad ryža firmy Monsanto, obsahujúca vitamín A, má pomôcť odstrániť nedostatok tohto vitamínu, častý v krajinách Tretieho sveta. 

   Žiadnu z týchto aplikácií nemožno prijať bezvýhradne. GM rastliny na poli sa stávajú súčasťou ekosystému. Ak produkujú jed proti škodcom, môžu ohrozovať aj užitočný hmyz. Kým sa ten prispôsobí novým podmienkam v ekosystéme, môže z neho aj zmiznúť. Úžitkové rastliny sú príbuzné s divo rastúcimi burinami. Prenosom peľu môže prísť k prenosu genetickej modifikácie z plodiny na burinu. V prípade génu odolnosti voči herbicídu by to znamenalo vznik superburiny, s ktorou by sa pestovatelia vyrovnávali len ťažko. Pri rastlinách obohatených o vitamín alebo dokonca o očkovaciu látku (zatiaľ v príprave) zase zatiaľ chýba dôkaz, že ich ľudské telo dokáže spracovať tak, ako ich spracováva, keď ich dostane doteraz obvyklým spôsobom. A už vôbec nie je jasné, či si ľudia z Tretieho sveta budú môcť kúpiť hi-tech ryžu.

3. Geneticky modifikované živočíchy
   Geneticky modifikované živočíchy sú čoraz častejšie používanými prostredníkmi základného výskumu v oblasti biologických a lekárskych vied. Objektu výskumu – obvykle je ním myš – je možné určitý gén vyradiť z činnosti alebo vložiť nový gén. Rozborom “zdravotného stavu” takéhoto zvieraťa možno zistiť všeličo o funkcii génu a jeho bielkoviny. Analýzou GM živočíchov dnes vedci získavajú množstvá informácií o fyziológii. Sporným zostáva, či cielená zmena konkrétneho génu nevyvolá v organizme ďalšie zmeny, ktoré nepredvídame a nevšimneme si ich. Taktiež nie je jasné, do akej miery je možné preniesť získané poznatky na človeka. 
   Priamy úžitok majú už dnes prinášať modifikácie hospodárskych zvierat a mikroorganizmov. Oboje môžu slúžiť ako biologické továrne a produkovať liečivá – napríklad ľudský inzulín. Výrobcovia si veľa sľubujú aj od modifikovaných mikroorganizmov schopných rozkladať nebezpečné odpady. A geneticky upravené prasce by mohli byť vhodnými darcami orgánov pre človeka – to sú tie občas aj u nás spomínané xenotransplantáty. Zatiaľ stále chýba dostatočný dôkaz, že s orgánom sa neprenesú aj vírusy, pre prasa neškodné, ale pre človeka možno smrteľné.

4. Využitie molekulárnej biológie v humánnej medicíne
   Mnohé ochorenia sú zapríčinené porušeným (mutovaným) génom, ktorý sa dedične prenáša z rodičov na deti. Rozborom DNA členov rodín, v ktorých sa choroba vyskytuje, je možné určiť mutáciu génu, ktorá ju spôsobuje a to umožňuje zistiť už v prvých týždňoch tehotenstva, či je dieťa nositeľom porušeného alebo zdravého génu. Diagnóza plodu stavia rodičov pred rozhodnutie o jeho ďalšom osude. Často by ho niekto rád urobil za nich. Na jednej strane sú rôzne skupiny požadujúce úplný zákaz potratov, na druhej strane sú poisťovne, ktoré by radi vylúčili zo zdravotného poistenia deti, ktoré sa s vedomím ich rodičov narodili ťažko a teda aj draho choré. 
   Dnes ale poznáme i gény, ktorých prítomnosť spôsobuje, že organizmus je menej odolný napríklad voči rakovine, i gény, ktoré sú zodpovedné za ťažké neliečiteľné neurodegeneratívne choroby, začínajúce až v zrelom veku, napríklad Alzheimerovu chorobu. Tie sa u plodu nediagnostikujú. Ich prítomnosť v genóme dospelého človeka sa zatiaľ zisťuje len ojedinele. Nikto nedokázal uspokojivo zodpovedať otázku, čo má lekár a pacient robiť s takouto diagnózou. V prípade génu, ktorý človeka robí zraniteľnejším pre rakovinu, môže nastúpiť istá prevencia. Často ale nastúpi aj úzkosť, ktorá naopak situáciu zhoršuje. A opäť je tu potenciálny záujem poisťovní a zamestnávateľov o tieto údaje. 
   Možnou odpoveďou na geneticky podmienené ochorenia by mohla byť génová terapia, ktorá bude spočívať vo vnesení nepoškodeného génu do buniek pacienta, obsahujúcich jeho porušenú kópiu. Postup je v počiatočnom štádiu klinických skúšok. Zatiaľ ťažké vedľajšie účinky, ktoré môžu viesť až k úmrtiu pacienta. 
   Akútnym problémom modernej medicíny je nedostatok orgánov na transplantácie. Jednou možnosťou by bolo dopestovať príslušné orgány takpovediac v laboratórnej miske. Bunka získaná z veľmi mladého, nediferencovaného embrya, je schopná sa vyvinúť na ľubovoľnú špecializovanú bunku: kosť, kožu, srdce, cievu, nerv, sval. Potrebná informácia je zapísaná v jej DNA. Veľmi 

-5-
skoro, v prípade človeka po niekoľkých dňoch, sa takéto omnipotentné (po slovensky všetkého schopné) bunky začnú špecializovať a povypínajú tie gény, ktoré pre svoj konkrétny program nepotrebujú. Ak zistíme, ako presne je tento vývoj riadený, budeme vedieť z niekoľkých nediferencovaných buniek dopestovať orgány na transplantáciu. Dnes to dokážeme s kožným epitelom a využívame pri liečbe ťažkých popálenín. Nasledovať by mali pečeň, slezina, nervové tkanivá, hádam srdce. Naučiť sa pestovať ľudské orgány znamená experimentovať s ľudskými zárodočnými bunkami. Dnes sú nediferencované ľudské embryonálne bunky k dispozícii od dvoch amerických súkromných biotechnologických firiem. Ich využívanie je predmetom zložitých etických diskusií. Experimenty na ľuďoch a ľudských embryách sú prakticky všade zakázané. Takže otázka stojí: čo už, čo vôbec, je človek?

5. Reprodukčné technológie
   V posledných rokoch vzrastá počet párov, ktoré majú problémy s počatím detí prirodzeným spôsobom. Moderná medicína prichádza na pomoc so stále dômyselnejšími reprodukčnými technológiami. Oplodnenie vajíčka spermiami v skúmavke je už štandardizovaný, i keď ešte vždy drahý postup. Pretože výsledok takéhoto oplodnenia in vitro nie je celkom istý, robí sa spravidla s viacerými, často až ôsmimi vajíčkami. V prípade maximálnej úspešnosti lekár získa osem plodov. Dnes je možné v takýchto plodoch ešte pred vložením – implantáciou do maternice zistiť prítomnosť ľubovoľného známeho génu. Predimplantačnou diagnózou dokážeme vylúčiť známe dedičné ochorenia. Znalosť postupnosti gén => bielkovina => funkcia umožňuje ale zistiť prítomnosť každej známej funkcie. Posledných pár rokov sa objavuje stále viac článkov o génoch pre nejakú vlastnosť: homosexualitu, alkoholizmus, agresivitu, obezitu, hľadá sa gén pre inteligenciu. Skutočnosť je ale zložitejšia. Prítomnosť niektorých génov skutočne môže zvýšiť pravdepodobnosť istého typu správania, neurčuje však jeho nevyhnutnosť. Osobnosť človeka je ovplyvňovaná aj jemnými zmenami biochemického prostredia maternice počas tehotenstva, a aj úplne nebiologicky výchovou a prostredím. V súčasnosti zákony väčšiny štátov zakazujú genetické vyšetrenie embryí pred implantovaním - s výnimkou zistenia niektorých geneticky prenosných ochorení. Embryá na implantovanie sa teda vyberajú náhodne. Zostáva otázka, čo s neimplantovanými. Môžu sa zmraziť na neskoršie použitie, treba ich ihneď zničiť, alebo ich možno uvoľniť ako materiál pre vedecký výskum? Napríklad vývoj techniky klonovania ľudí?
   Okrem toho, že stále dokonalejšie reprodukčné technológie otvárajú stále zložitejšie etické otázky, zameriavajú sa na symptóm a nie na príčinu. Prečo vlastne sa prirodzené počatie stáva takým zložitým? Nie je pre ďalší osud ľudského druhu dôležitejšie nájsť príčinu a odstrániť ju, než technologicky odstraňovať jej následky?

6. Klonovanie
   Klonovanie živočíchov je veľmi obľúbenou témou od roku 1997, keď skupina Iana Wilmuta zo škótskeho Roslinovho inštitútu oznámila úspešné klonovanie ovce Dolly. Klonovať znamená vytvoriť ďalší identický organizmus. Stáva sa to i spontánne v počiatočných štádiách tehotenstva,
kedy vznikajú jednovaječné dvojčatá. Napodobňovať tento proces a klonovať embryá je možné už vyše dvadsať rokov – treba len rozdeliť zhluk buniek veľmi včasného embrya na dve časti. Každá z nich sa vyvinie na nové kompletné embryo a neskoršie na jedinca.
   Ian Wilmut ale klonoval dospelého živočícha. Využil techniku nukleárneho transferu. Pri nej sa vezme vajíčko samičky daného biologického druhu a mechanicky sa pozbaví jadra čiže nuklea. Zárodočné bunky, teda vajíčka a spermie, majú polovičný počet chromozómov a preto musia pri tradičnom oplodnení splynúť, aby vznikajúci jedinec mal chromozómov úplný počet. Ak do vajíčka zbaveného jadra vložíme jadro nezárodočnej bunky, ktorá má chromozómy kompletné, získa úplnú
-6-
genetickú informáciu. Lenže nezárodočná, teda diferencovaná bunka má povypínané tie gény, ktoré pre svoj konkrétny program nepotrebuje. Že je možné ich opäť pozapínať, to práve dokázalo narodenie ovce Dolly a to neskôr potvrdili ďalšie pracoviská klonovaním kôz, kráv a myší. 
   Prvou otázkou, ktorá človeka napadne je, na čo by malo byť dobré mať genetickú kópiu dospelého živočícha. Správanie a výkonnosť sa vytvára zložitejším spôsobom, než len prostým biologickým dedením cez gény. Klonovanie môže mať nejaký praktický prínos v jednotlivých prípadoch vyšľachtených úžitkových zvierat. Ak by sa ale stalo hlavným spôsobom rozmnožovania, stratila by sa prirodzená variabilita, ktorá zabezpečuje zdravie druhu. Spornou zostáva aj životaschopnosť klonov dospelých živočíchov. Sú náznaky, že klon pri narodení má biologický vek darcu bunkového jadra. To znamená prirýchle starnutie nového organizmu a predčasnú smrť.

7. Patentové práva
   V súvislosti s rozširovaním praktického využitia poznatkov molekulárnej biológie sa rozbehla diskusia o ich patentovaní. Je to etický problém: je možné súkromne vlastniť život ako princíp? Ale aj praktický: je gén vynález? Gény sú proste tu, možno ich objaviť, ale nie vynájsť. Napriek tomu je ich patentovanie prípustné. Patentami sú chránené aj jednotlivé GMO. Praktickým dôsledkom je to, že z úrody geneticky modifikovaných poľnohospodárskych plodín nie je možné odložiť semená na vysiatie v ďalšej sezóne. Treba ich od firmy vlastniacej patent znova kúpiť. To ale je často problémom práve pre chudobných drobných pestovateľov v Treťom svete, teda práve pre tých, ktorým má zavedenie GM rastlín pomôcť.

8. Riziká reklamy
   O tom, že reklama zavádza, že sugeruje ľuďom potreby, ktoré až tak veľmi nemajú, sa diskutuje už dlho. Dobrá reklamná kampaň dokáže presvedčiť pestovateľov, aby prešli na GM plodiny alebo úžitkové zvieratá. Či sa to vyplatilo, budú môcť hodnotiť každoročne podľa toho, ako predali úrodu. Či sa to vyplatí spotrebiteľom, to sa môže ukázať až po dlhšom čase. Dlhodobé prijímanie veľmi malých koncentrácií určitých látok môže spôsobiť zdravotné problémy až po mnohých rokoch. Situácia v oblasti reprodukčných technológií je ešte zložitejšia. Inzeráty sľubujú všeličo. Obchoduje sa – napríklad prostredníctvom internetu – s vajíčkami a spermiami modeliek a športovcov, vznikla banka spermií nositeľov Nobelových cien. Predimplantačná diagnóza a – zatiaľ teoretická - možnosť vloženia nového génu do ľudského zárodku sľubuje ešte jemnejšiu manipuláciu s fyzickými i psychickými charakteristikami budúceho človeka. 
   Presvedčovacia schopnosť dobrej reklamnej kampane pre tento “tovar” nie je o nič menšia než pre akýkoľvek iný tovar. Ale či dodávateľ naozaj dodal, čo dodať sľúbil, to zistí zákazník oveľa neskôr. Trvá desať až dvadsať rokov, niekedy i viac, kým sa sformuje a prejaví ľudská podoba, ľudská povaha, schopnosť získať a uplatniť vzdelanie. To je čas dosť dlhý na to, aby sa vytvoril a stabilizoval trh s niečím, čo sa vlastne vôbec nedá dodať a čo by predovšetkým vôbec nemalo byť na predaj.
                                                                                              RNDr. Ľuba Lacinová, CSc., Mníchov

-7-
VČELÁM NEMOŽNO ZABRÁNIŤ LIETAŤ

   Prečo musia potraviny a polia v Európe ostať geneticky čisté ?
   
   Geneticky modifikované organizmy (GMO) sa už teraz nachádzajú v našej potrave a rastú na poliach po celej Európe - stále však nevieme, či sú bezpečné. Firmy,  ktorým GMO plodiny prinášajú zisk, a dokonca aj niektoré vlády nám tvrdia, že naše zdravie a životné prostredie sú chránené. Zabudli to však povedať včelám. Ukázalo sa, že včely prenášajú peľ z geneticky modifikovaných rastlín až do vzdialenosti 4,5 km, avšak ochrana ostatných plodín (a medu) pred genetickým “znečistením” je v mnohých častiach Európy založená na tzv. separačných zónach, ktoré majú 50 m a menej. Nikto nezabráni včelám lietať. Včely sa preto stali symbolom potreby urýchlenej akcie na zastavenie genetického znečisťovania európskych polí a potravín.
   Výskum preukázal, že kontaminácii plodín peľom z GMO - či už pomocou vetra alebo včiel - sa nemožno vyhnúť. Mohlo by to viesť k nezvratnému šíreniu vlastností GMO v prírode (napríklad rezistencie voči herbicídom) alebo ku koncentrácii toxínov v potravinovom reťazci s potenciálne zhubným vplyvom na kľúčové populácie hmyzu a na živočíchy, pre ktoré je tento hmyz zdrojom potravy.
Iné vlastnosti GMO, napríklad rezistencia voči antibiotikám, by mohli ohroziť ľudské zdravie, ak by sme dovolili, aby modifikované gény “znečistili” genofond. Na rozdiel od iných druhov znečistenia sa genetická kontaminácia nedá odstrániť - a my jednoducho nevieme dosť o jej vplyve na životné prostredie, aby sme si mohli dovoliť riskovať jej ďalšie úniky. 
   Spotrebitelia celej Európy odmietli GMO-potraviny a preto sa výrobcovia a predajcovia potravín zaviazali, že ich budú zásobovať iba výrobkami bez GMO. Avšak aj takéto potraviny môžu byť v skutočnosti geneticky znečistené. Zákony o označovaní GMO-produktov (tam, kde vôbec existujú) sú slabé. Európska komisia napríklad umožňuje 1-percentnú kontamináciu bez toho, aby bol výrobok označený ako GMO. Potraviny obsahujúce prísady vyrobené z GMO-plodín (napr. oleje),  mäso a mliečne výrobky zo zvierat chovaných GMO-krmivami nemusia byť označené vôbec. Organické potraviny s certifikátom musia byť GMO-čisté, avšak bez prísnej právnej ochrany nemôžu farmári zabezpečiť svoje plodiny pred genetickým znečistením. Pokiaľ nebudú GMO vylúčené z celého potravinového reťazca od plodín na poliach až po tanier v reštaurácii,  nebudú mať spotrebitelia v podstate žiadnu možnosť výberu. 
   Aby sme mohli ochrániť naše životné prostredie a svoje farmy, musíme genetické znečisťovanie v Európe zastaviť.
   Európska kampaň za zastavenie genetického znečistenia sa usiľuje o zabezpečenie práva Európanov na voľbu potravín bez GMO a o ochranu poľnohospodárstva pred genetickým znečistením vo vzťahu ku GMO-potravinám a poľnohospodárstvu, a to presadzovaním nasledovných šiestich princípov : 
1. Predbežné opatrenie
V situácii, že nemáme informácie a hrozí nám veľké nebezpečenstvo, musíme dať prednosť bezpečnosti, pretože neskôr by sme svoje správanie mohli oľutovať. Autorizáciu komerčného šírenia GMO-plodín treba v súčasnosti pozastaviť. 
2. Prevencia
Prevencia je vždy lepšia ako liečba. Šírenie GMO-plodín, ktoré môžu znečistiť alebo poškodiť životné prostredie a ktoré znamenajú pre ľudské zdravie neprijateľné riziko (napr. plodiny, ktoré obsahujú markerové gény rezistencie na antibiotiká), treba postaviť mimo zákon.

-8-
3. Znečisťovateľ platí
Znečisťovateľ, nie jeho obeť, má platiť za všetky škody spôsobené genetickým znečistením. Jej nevyhnutné prijať zákony, ktoré striktne stanovia zodpovednosť za škody spôsobené genetickým znečistením potravín a životného prostredia.
4. Účasť verejnosti
Verejnosť musí mať zákonné právo na informácie o genetickom znečistení , o GMO-plodinách a potravinách a musí mať právo na účasť na rozhodovaní o nich.
5. Možnosť voľby
Normy pre organické potraviny musia byť chránené a GMO-potraviny segregované a jasne označované ako také vo všetkých fázach od prvovýroby až po tanier spotrebiteľa. 
6. Politická a firemná zodpovednosť
Tieto princípy musia získať primeranú politickú a právnu podporu (predovšetkým novelizáciou EU Deliberate Release Directive - Direktívy EU pre zámerné uvoľnenie). Biotechnologické firmy sa musia zaviazať, že nebudú pôsobiť v krajinách, ktoré porušujú tieto princípy.

Hlasy Európy
   “Existujú reálne alternatívy ku GMO-plodinám, a keďže rakúska verejnosť zabránila tomu, aby sa na našom území pestovali GMO-plodiny, výroba organických potravín u nás prekvitá.”
                                                                                         Heike Moldenhauer, Global 2000, Rakúsko

   “Vo Švajčiarsku sa snažíme presadiť nové prísne zákony o GMO, avšak neprajem si, aby sme ostali malým geneticky neznečisteným ostrovom v mori Európy kontaminovanej GMO.”
                                                                                                       Beat Jans, Pro Natura, Švajčiarsko

   “Tu na Ukrajine je povedomie verejnosti veľmi nízke a nerobí sa úplné značenie potravín. Potrebujeme viac informácií od úradov, aby sme vedeli, čo sa u nás deje. Sme radi, že sme sa pripojili ku kampani za zastavenie genetického znečistenia, ktorá osvetľuje aktivity firiem manipulujúcich gény v celej Európe.”                              Jula Karamanits, Zelenij Svit, FoE Ukrajina

   “Náš výskum preukázal kontamináciu kukuričných semien GMO-semenami bez licencie. Vďaka našej iniciatíve zodpovedné orgány už prípad vyšetrujú, ale ak sa súčasnej generácii geneticky zmanipulovaných plodín umožní ďalej rozširovať, kontaminácia bude takmer nevyhnutná.”
                                                                                                             Dan Leskien, BUND Nemecko

   “Ako včelár žijúci neďaleko veľkoplošnej pokusnej lokality GMO sa obávam, že môj med môže byť kontaminovaný peľom z geneticky zmanipulovaných rastlín. Rád by som sa dožil celoeurópskeho zákazu pestovania GMO.” 
                                                        Dougal Ronald, včelár a člen FoE Anglicko/Wales/Severné Írsko

Viac informácií  o Európskej kampani za zastavenie genetického znečistenia nájdete na adresách:
www.foeeurope.org/Halt-GMO-Pollution

Priatelia Zeme - Slovensko, 
Ponická Huta 65, 976 33 Poniky, tel./fax: 088/ 419 33 24, E-mail: foe@changenet.sk

                                                                                                                                                     (ml)
 -9-
KLONOVANIE SPREVÁDZA ĽUDSTVO UŽ DLHÉ ROKY

   Vytvorenie identických jedincov z akejkoľvek bunky darcu bez použitia spermií, teda klonovanie alebo nepohlavné rozmnožovanie, je v posledných rokoch často používaný pojem nielen za stenami genetických ústavov, ale straší aj širokú verejnosť. 
   Klonovanie však ľudstvo sprevádza už dlhé roky. Bez neho by sme napríklad nemohli jesť jablká odrody, ktorá bola vyšľachtená pred stovkami rokov. Rovnako pestovanie zemiakov nie je nič iné ako sadenie klonov z materskej rastliny. Za klony sa považujú i izbové, či záhradné rastliny vypestované z listov, alebo odrezkov identickej materskej rastliny. 
   So zvieratami je to ale trochu iné. V živočíšnej ríši sa s prírodným ne- pohlavným rozmnožovaním stretá- vame len zriedka (hubky, pŕhlivce), u vyšších živočíchov vôbec. Preto vznik identického potomka je veľmi nepravdepodobný a klonovanie ži- vočíchov je neprirodzený spôsob rozmnožovania.  
   Vedci predpokladajú, že zákony za- kazujúce klonovanie ho nanajvýš tro- chu spomalia, ale človek tento  vyná- lez ako všetky predtým iste zneužije. 
   Je až šokujúce, že človek si v bu- dúcnosti bude môcť prakticky hocijakého živého tvora, či rastlinu “vyrobiť”. Napríklad na taiwanskej univerzite už dnes vedci pracujú na projekte záchrany veľmi vzácnych bielych slonov, ktoré sú na hrane vyhynutia. Vďaka povere, že biele slony prinášajú šťastie, sa na ne organizovali doslova hony.   Za základ klonovania poslúži genetický materiál zo slona uhynutého pred sto rokmi. 
Klonovanie prasiat by zasa poslúžilo na tzv. xenotransplantáciu pre humánnu medicínu.V poľnohospodárstve by sa klonovali dojnice s vysokou produktivitu, rastliny odolné voči che- mikáliám a chorobám, s vysokým stu- pňom úrodnosti.                            (ml)

Veda a technika                                             -10-
VEDCI SA USILUJÚ OŽIVIŤ VYHYNUTÉ DRUHY 

   Austrálčania oznámili, že chcú do prírody Tasmánie vrátiť dávno vyhynuté zviera - vakovlka, nazývaného aj tasmánsky tiger, ktorý doplatil na kolonizáciu Austrálie. Posledný zajatý exemplár skonal v zoologickej záhrade v roku 1936. Na “oživenie” klonovaním použijú vedci  v liehu uložené časti šesťmesačného mláďaťa  z roku 1866. Mike Archer, riaditeľ austrálskeho prírodovedného múzea napriek skepticizmu vedeckej obce tvrdí, že budúci vakovlk je otázkou 15 rokov.
   Archer a jeho spolupracovníci už odobrali z tohto exponátu vzorky tkaniva zo srdca, z pečene, zo svalov a kostnej drene, pomocou ktorých sa pokúsia nájsť genetický kód, ktorý vložia na inkubáciu do vajíčka príbuzného živočícha, pravdepodobne tiež vačkovca.
   Vakovlk žil vo veľkom na Novej Guinei. Podobal sa priečne pruhovanému veľkému psovi s ťaž- kým dlhým chvostom, podobným klokaniemu. Samice nosili mláďatá vo vaku na bruchu. Vyhubili ho psy privezené Európanmi, ktoré zdivočeli v prírode. Niekoľko vakovlkov žilo aj v Tasmánii. Tam sa stal najväčším nepriateľov osadníkov, ktorým údajne zabíjal ovce a iné domáce zvieratá. Jeho osud spečatili v roku 1888 vypísaním odmeny za každú vakovlčiu hlavu. Z lovu tohto živočícha sa stala platená profesia, až pokým celkom nevyhynul.                               (Zdroj: SME, 19.8. 2000, ml)

VEDCI DEŠIFROVALI GENETICKÝ KÓD ČLOVEKA !

   Dva vedecké tímy v Londýne a Washingtone 26. 6. 2000 spoločne oznámili revolučný objav porovnateľný s Darwinovou evolučnou teóriou, vynálezom penicilínu, či počítača. Podarilo sa im identifikovať 97 percent genetickej mapy človeka, sekvencie pozostávajúcej z troch miliárd chemických stavebných prvkov kyseliny dezoxyribonukleovej (DNA). Každá ľudská bunka obsahuje v jadre dva metre dlhý reťazec DNA, v ktorom sú zakódované informácie o všetkých vlastnostiach jedinca. Nobelova cena autorov tohto objavu určite neminie.
   Náčrt mapy ľudského genómu nesie v sebe obrovské možnosti využitia, ale aj zneužitia. V 21. storočí sa zrejme stanú skutočnosťou niektoré utópie, napríklad liek proti starnutiu alebo genetické úpravy pred narodením dieťaťa. Ľudia budú možno žiť 120 rokov a rodičia si budú môcť “skonštruovať” dieťa svojich predstáv do úplných detailov až po farbu očí. Voľný trh s génmi by teda bohatým dával možnosť “kúpiť” pre svoje dieťa najlepšie vlastnosti, a tak by sa postupne konzervoval vo svete systém nových kást. Zdravotné poisťovne by genetické informácie o človeku mohli využívať na to, koho poistiť a koho nie. 
   Využitie genetickej mapy človeka
•	genetické testy - každý človek si bude môcť na základe znalosti genetického materiálu vybrať taký spôsob života, ktorý ho chráni pred chorobami “zapísanými v génoch”,  alebo vhodnú terapiu v prípade jednotlivých ochorení.
•	lieky šité na mieru - nový objav umožní aplikovať lieky, ktoré presne zodpovedajú genetickým danostiam pacienta.
•	génová terapia - samotné gény by sa mohli využívať na liečenie - “chorý” gén sa nahradí zdravým. Za približne 4 000 chorôb je zodpovedný jediný gén, horšie sa však táto metóda aplikuje v prípade chorôb ako rakovina, cukrovka alebo schizofrénia. Tie spôsobujú komplexné interakcie medzi poruchami v niekoľkých génoch.
•	génové inžinierstvo - dedičné choroby, ako napríklad astma alebo hemofília, bude možné eliminovať tak, že sa príslušný gén skoriguje priamo vo vajíčku alebo spermiách.            
                                                                                                              (Zdroj: SME, 27.6.2000, ml)

Aktuálne                                                            -12-
TANAPU HROZÍ SPRAVOVANIE MINISTERSTVOM PôDOHOSPODÁRSTVA SR

   Z listu Ekofóra EMVO poslancom NR SR... 

   “V týchto dňoch predložila skupina poslancov NR SR na rokovanie pléna návrh zákona, ktorým sa mení a dopĺňa zákon SNR č. 11/1949 Zb. o Tatranskom národnom parku v znení zákona č. 287/1994 o ochrane prírody.
   Tento návrh sa snaží, podľa nás veľmi nešťastným spôsobom, riešiť kompetenčný spor medzi Ministerstvom pôdohospodárstva a Ministerstvom životného prostredia o riadenie TANAPu. Podstatným paragrafom tohto návrhu je totiž § 3a ods. 2., ktorý definuje riaditeľstvo TANAPu ako príspevkovú organizáciu zriadenú Ministerstvom pôdohospodárstva SR, pričom riaditeľa menuje minister pôdohospodárstva.
   Takéto znenie je predovšetkým popretím platného zákona č. 287/1994 Z.z. o ochrane prírody a krajiny, ktorý v § 51 písm. i. určuje,  že “ … Ministerstvo  životného prostredia  SR  zriaďuje  a  riadi 
organizácie ochrany prírody, najmä správy národných parkov”.
Ale nielen to.
V národných parkoch má mať prednosť jednoznačne filozofia integrovanej ochrany prírody, pod ktorou rozumieme komplexnú ochranu, ktorá spája výskum, výchovu, starostlivosť o prírodu, propagáciu, strážne služby, pestovanie a ochranu lesa. To všetko samozrejme v súlade so zákonom o ochrane prírody, ktorý ochranu prírody definuje ako starostlivosť o ekosytémy.
   Štátne lesy TANAP sú ale jednoznačne v súčasnej dobe špecializovaným lesným závodom, ktorý namiesto komplexnej starostlivosti o ekosystémy dáva jednoznačne prednosť lesohospodárskej a poľovníckej činnosti. Svedčí o tom nielen ťažba v národných prírodnych a prírodných rezerváciách na území TANAPu, ale i veľmi intenzívna poľovnícka činnosť v územiach s najvyšším stupňom ochrany.
   Veď podľa § 17 zákona č. 287/1994 Z.z. je v rezerváciách zakázané zasahovať do lesných porastov, rúbať stromy, loviť zver a zriaďovať kŕmidlá pre zver, pričom v rezerváciách na území TANAPu je len v tomto decéniu naplánovaných vyše 80 000 m3 obnovných (!) ťažieb a na územiach s najvyšším stupňom ochrany sa bežne poľuje i vnadí zver. Množstvo podaní na Slovenskú inšpekciu životného prostredia (naposledy pre ťažbu v NPR Mokriny) svedčí veľa o tom, ako si predstavuje komplexnú starostlivosť o územie TANAPu rezort Ministerstva pôdohospodárstva.
   Podpísané organizácie Vás preto žiadajú, ako poslancov NR SR, aby zákon v tomto znení nepodporili a aby podporili systémovú zmenu, ktorá podľa nás spočíva v prijatí zákona o národných parkoch.
   TANAP podľa nás patrí jednoznačne pod správu Ministerstva životného prostredia. Zákon o lesoch dokonca už v súčasnej dobe umožňuje Ministerstvu pôdohospodárstva delimitáciu lesov TANAPu do pôsobnosti MŽP tak, ako je to v prípade Ministerstva školstva, ktoré spravuje školské lesy alebo Ministerstva obrany, ktoré spravuje vojenské lesy.
   Dolupodpísané organizácie čakajú od svojich poslancov, že zvolia cestu, ktorou kráčajú všetky vyspelé krajiny Európskej únie a nedovolia návrat k modelu, ktorý bol vytvorený komunistickým režimom.

-13-
Podpísaní : A–projekt - Ingrid Ďurinová, Centrum pre podporu miestneho aktivizmu - Pavol Žilinčík, Bambi – stredisko environmentálnej výchovy - Laura Dittel, Dubnická environmentálna skupina - Marek Kurinec, Energia 2000 - Pavol Široký, ETP - Boris Strečanský, Greenpeace - Ľubica Trubíniová, Jantárová cesta - Ján Roháč, Lesoochranárske zoskupenie VLK - Juraj Lukáč, Ľudia a voda - Michal Kravčík, Nadácia Ekopolis - Juraj Mesík, Nadácia Zelená nádej - Mária Hudáková, Pčola – ochranári severovýchodného Slovenska - Pavel Petráš, Priatelia Zeme Slovensko - Juraj Zamkovský, Regionálne environmentálne centrum - Vladimír Hudek, Sírius – ZO SZOPK č. 17 - Igor Polakovič, Sloboda zvierat - Ladislav Ďurkovič, Slobodná alternatíva - Matúš Bakyta, Slovenská riečna sieť - Jaroslav Tešliar, SOS Záhorie - Marcel Duchoň, Sosna – centrum trvalo udržateľných alternatív - Silvia Szabóová, Spoločnosť priateľov Zeme - Ladislav Hegyi, Spoločnosť pre ochranu vtáctva - Rasťo Rybanič, WISE Slovensko - Katarína Bartovičová, Za Matku Zem - Daniel Szabó, Združenie Slatinka - Roman Havlíček, Združenie Ži a nechaj žiť - Dana Šteffelová. 

Za sieť slovenských environmentálnych mimovládnych organizácií Ekofórum: Juraj Rizman.

Kontakt:  Ekofórum, Juraj Rizman, c/o Sírius – Z.O. SZOPK, Godrova 3/b, 811 06 Bratislava
   Tel: 07/ 529 313 41 Fax: 07/ 529 313 41, rizman@changenet.sk
                                                                                                                                       (ml) 
Verejnosť a informácie
“ Spájame ľudí, ktorí menia svet” - WWW.CHANGENET.SK

   Informačný server ChangeNet slúži ako brána k informáciám o občianskej spoločnosti,  priestor na zdieľanie informácií a komunikáciu medzi občianskymi organizáciami  a  sprístupňovanie  informácií
dôležitých pre ich činnosť. 
   Na stránke www.changenet.sk nájdete:
   Denne aktualizované Spravodajstvo z prostredia mimovládnych organizácií, Fórum, čiže komentáre, názory a analýzy zamerané na aktuálne spoločenské témy, Kalendár s prehľadom akcií a grantových uzávierok, Inzeráty ponúkajúce pracovné príležitosti a služby  tretieho sektora, tématické Diskusné fóra v elektronických konferenciách, Adresár mimovládnych organizácií, grantových zdrojov, či médií, Galériu približujúcu aktivity MVO a témy, ktorým sa venujú, Linky - tematický katalóg odkazov na zaujímavé stránky na internete, ASPI, čo je databáza aktuálnych znení všetkých platných zákonov, Knižnicu s prehľadom najnovších publikácií MVO, Databázu dôležitých dokumentov, či aktuálne Kampane.
   Ak chcete komunikovať s ľuďmi, s ktorými máte veľa spoločného, informovať o Vašich aktivitách ostatné MVO a médiá, staňte sa členmi Informačného servisu ChangeNetu !

Kontakt:  ChangeNet, Župné nám. 7, 811 03 Bratislava, tel./fax: 07/ 544 112 20, info@changenet.sk 
                                                                                                                                                     (ml)
KANCELÁRIA PRE STYK S VEREJNOSŤOU MŽP SR 

   Na túto kanceláriu sa môžete obracať s Vašimi pripomienkami, dotazmi, požiadavkami ... z oblasti ochrany a tvorby životného prostredia.
   Kontakt: Ministerstvo životného prostredia SR
                 Kancelária pre verejnosť
                 Nám. Ľudovíta Štúra 1, Bratislava 810 00, 
                 tel.: 07/ 595 622 22, fax: 07/ 595 620 31, E-mail: info@flora.lifeenv.gov.sk            (pa)
-14-
INFORMAČNÁ KAMPAŇ PRE TRVALO UDRŽATEĽNÝ ROZVOJ 

   V rámci projektu informačnej kampane pre trvalo udržateľný rozvoj (TUR) Slovenska  sa na prelome augusta a septembra 2000 uskutočnil limitovaný prieskum verejnej mienky zameraný na zistenie stavu poznania konceptu TUR medzi obyvateľstvom. Výsledky tohto prieskumu budú využité v práve sa rozbiehajúcej informačnej kampani TUR, na ktorej tvorbe spolupracuje REC Slovensko a MŽP SR. V rámci kampane sa pripravuje spustenie Internetovej stránky, ktorá bude záujemcom poskytovať informácie o samotnom koncepte trvalo udržateľného rozvoja, programe Národnej stratégie TUR, relevantné dokumenty, ako aj odkazy na linky a informačné zdroje doma i vo svete. Stránka taktiež bude umožňovať zapojenie sa do konferencie o otázkach TUR.
                                                       www.esteover.sk                        (Zdroj: Bulletin REC, ml)

STRATÉGIA TRVALO UDRŽATEĽNÉHO ROZVOJA JE PRIPRAVENÁ NA PRIPOMIENKOVANIE   

   Národná stratégia TUR je dokument, ktorý by v budúcnosti mal predstavovať základnú líniu vývoja, ktorý umožní, aby sa  Slovensko zachovalo aj pre budúce generácie. 
TUR nie je len záležitosťou environmentálnou, ale zaoberá sa aj kultúrnymi a historickými súvislosťami, rieši sociálne, demografické a ekonomické otázky.
Stratégia načrtáva obraz rozvoja Slovenska v piatich kategóriách: kultúrno-historická, sociálno-humánna, ekonomická, environmentálna a inštitucionálna. Predkladá i tzv. “nulový scenár”, čiže stav, ktorý by nastal, ak by sa neprijali nijaké opatrenia  a rezortné politiky by naďalej pokračovali v dlhodobo neudržateľných trendoch. Nulový scenár by sa prejavil v pozastavení rozvoja občianskej spoločnosti, v pretrvávajúcich problémoch s neefektívnou verejnou správou, v  prehlbovaní hospodárskych a sociálnych problémov. 
   K princípom trvalej udržateľnosti sa SR prihlásila už v roku 1992 na svetovom Summite v Riu de Janeiro a do roku 2002 sa zaviazala prijať plán rozvoja v súlade s týmito princípmi.  
Národnú stratégiu TUR vypracovalo Regionálne environmentálne centrum Slovenska (REC) za finančnej podpory MŽP SR a rozvojového programu OSN. Znenie tohto dokumentu  je k dispozícii na stránke: www.rec.sk .                                                                                               (Zdroj: SME, ml)

NOVÁ ENVIRONMENTÁLNA POLITIKA EURÓPSKEJ ÚNIE

   EÚ očakáva, že aj verejnosť z krajín strednej a východnej Európy bude prispievať svojimi návrhmi a pripomienkami k environmentálnej politike EÚ, ktorou bude 6. Environmentálny akčný program (EAP). Tento bude usmerňovať politiku v oblasti životného prostredia EÚ v období niekoľkých nasledujúcich rokov. Po prvý krát sú krajiny stredoeurópskeho regiónu vyzvané, aby sa podieľali na príprave EAP, ktorý by mal mať osobitný význam pre celý región, pretože pravdepodobne nadobudne účinnosť už v čase, keď sa niektoré z kandidátskych krajín stanú členmi EÚ. Všetky tieto krajiny musia teda svoju environmentálnu legislatívu zosúladiť s direktívami prijatými na 6. Environmentálnom akčnom programe. 
   EAP by mal mať veľmi konkrétny vplyv na každodenný život obyvateľstva. Bude udávať napríklad koľko fliaš a papiera sa bude recyklovať, prípustné hodnoty emisií z dopravy a priemyslu a pod. V porovnaní s 5. EAP bude 6. EAP právne záväzným dokumentom, ktorý prijme Rada ministrov a Európsky parlament.

-15-
Viac sa o 6. EAP dozviete na stránke www.rec.org/REC/Programs/6thEAP/Default.html.
Na tejto stránke nájdete aj formuláre na zaslanie Vašich pripomienok.
Ak sa chcete pridať do diskusnej skupiny ohľadom 6. EAP, zašlite e-mailovú správu na adresu listserv@rec.org a napíšte do obsahu správy (nie do riadku subject): subscripe 6thEAP-L.
Všetky ďalšie informácie nájdete na: media-info@rec.org.    
                                                                                             (Zdroj: Bulletin REC, 4/2000, ml)
Zapojte sa 
EKOHLIADKY

   V rámci projektu Ekohliadok sa Lesoochranárske zoskupenie Vlk Tatry snaží zapájať mladých ľudí do činnosti v oblasti životného prostredia. Aktívne mládežnícke skupiny na základných a stredných školách by mali v spolupráci s ekologickými organizáciami riešiť environmentálne problémy v okolí školy alebo v obci.
   Skupiny by mali časom dokázali vytvárať vlastné projekty a vzdelávať rovesníkov v oblasti ekológie. V závislosti od veľkosti školy by ekohliadka mala mať približne 5 až 20 žiakov, ktorých prácu bude usmerňovať poradca z radov pedagógov. Skupiny by mali vzniknúť do konca októbra a ich adresár bude k dispozícii environmentálnym mimovládnym organizáciam, vybraným štátnym organizáciam pôsobiacim v oblasti životného prostredia a bude zverejnený aj na internete. 
   Lesoochranárske zoskupenie Vlk Tatry pripravilo pre ekohliadky brožúru so základnými informáciami a praktickými návodmi na činnosť. Medzi jednotlivé témy patria Ekoplocha na škole, Vysielanie pre spolužiakov, Ekologická knižnica na škole, Separovaný zber papiera na škole a najmä Mapovanie divokých skládok odpadu, ktorého výsledky budú použité pre iniciovanie likvidácie divokých skládok v regióne. 
   Projekt ekohliadok finančne podporila nezisková organizácia A-projekt v rámci programu “Fond rozvoja Liptova”. Organizátori veria, že práve ekohliadky a v nich združení mladí ľudia môžu významne napomôcť formovaniu občianskych postojov v regióne Liptova.
                                                                                                                                                     (pa)

Zapojte sa !
ČITATEĽSKÁ SÚŤAŽ  

   Ak ste pozorne čítali časopis “EKOKOMPAS” nebude pre Vás problémom odpovedať na nasledovné otázky už jedenásteho kola našej súťaže :

1, Stručne uveďte riziká využívania GM rastlín.
2, Vysvetlite princíp klonovania.
3, Uveďte aspoň tri slovenské environmentálne MVO, ktoré sa zaoberajú ochranou živočíchov.
4, Kto bude tvoriť ekohliadky na školách a aké úlohy budú plniť ?  
5, Rok 2001 bude medzinárodným rokom  ...

   Odpovede spolu so svojimi nápadmi a pripomienkami zasielajte do konca decembra 2000 na adresu: EKOKOMPAS, Lenka Milonová, 031 04 Okoličné 552, 031 04   Liptovský Mikuláš. Vyžrebovaným výhercom pošleme knihy s ekologickou tematikou.                                              
                                                                                                                                                     (ml)

-16-
ADRESÁR EMVO, časť 3.

Priatelia Zeme Slovensko (FOE-S) – organizácia je pobočkou medzinárodnej organizácie na Slovensku Friends of Earth, ktorá sa zaoberá ochranou životného prostredia a problematikou ľudských a občianskych práv. Členmi FOE-S sú napríklad Lesoochranárske zoskupenie VLK, Spoločnoswť priateľov Zeme, CEPA.  
Ponická Huta 65, 976 33  Poniky, tel./fax: 088/ 419 33 24,
foe@changenet.sk,www.changenet.sk/foe/ 

Sírius - mimovládna organizácia ZO SZOPK. Zastáva názor, že nie je potrebné byrokraticky rozširovať počet členov, ale radšej zapájať čo najviac dobrovoľníkov do pomoci ľuďom a prírode. Okrem regionálnych aktivít jedným z hlavných bodov jej činnosti je riešenie energetickej problematiky na Slovensku.
Godrova 3/b, 811 06  Bratislava, tel./fax: 07/ 529 313 41, 
sirius@changenet.sk, www.fns.uniba.sk/zp/sirius/index.htm 

Sloboda zvierat je charitatívna nezisková apolitická organizácia na ochranu práv zvierat s pôsobnosťou na celom Slovensku. Cieľom jej činnosti je odhaľovať kruté skutočnosti o tom, ako človek zaobchádza so zvieratami a pričiniť sa o zmenu tohto stavu. Je členom Svetovej spoločnosti na ochranu zvierat WSPA - poradcu Organizácie spojených národov. V súčasnosti má vyše 13.600 členov a 27 lokálnych skupín a regionálnych centier, ktoré sa priamo angažujú v oblasti ochrany zvierat vo svojom okolí a regióne.
Tešedíkova 4, P.O.Box 35, 814 99  Bratislava, tel./fax: 07/ 659 562 02, 
E-mail: info@sloboda.sk, http://www.slobodazvierat.sk/ 

Slobodná alternatíva - občianske združenie zamerané na ochranu ľudských práv a životného prostredia. V poslednom období sústreďuje svoju činnosť na riešenie dopravnej problematiky, a to prostredníctvom snahy o presmerovanie vládnych investícií z výstavby diaľníc do obnovy verejnej dopravy. 
Staromestská 6/d, 811 03  Bratislava, tel.: 07-62240481, sa@changenet.sk 
 
Slovenská asociácia pre biomasu – sa zaoberá vyvíjaním a uplatňovaním efektívnych technológií využívajúcich biomasu na Slovensku.
 Svätovojtešská 35, 830 01 Bratislava, tel./fax: 07/ 44255819, E-mail: apalovic@ba.telecom.sk

Slovenská environmentálna počítačová sieť (SEPS) – poskytuje prehľad o jednotlivých problematikách životného prostredia, mimovládnych i vládnych organizáciách a ich publikačnej činnosti.
Godrova 3/b, 811 06  Bratislava, seps@changenet.sk , http://www.seps.sk/ 

Slovenské centrum čistejšej produkcie znamená proaktívny komplexný prístup k problémom priemyselného znečistenia. Ako nástroj pre trvalo udržateľný rozvoj využíva systematickú metodiku pre predchádzanie vzniku plynných, kvapalných a tuhých odpadov. Využitie takéhoto prístupu spravidla znamená pre podnik nielen riešenie problémov spojených so ŽP ale tiež významné ekonomické prínosy.
Pionierska 15, 831 02 Bratislava, tel./fax: 07/ 259 015, E-mail : sccp@cpz.sk 

-17-
Sosna  hľadá nové postoje k životu, ktoré budú vyjadrením poslania človeka ako nesebeckého správcu a ochrancu Zeme. Verí, že pokiaľ má mať ľudstvo budúcnosť, musí založiť svoje konanie na duchovných hodnotách. Sosna realizuje 5 programov: Hlbinná ekológia, Výchova a vzdelávanie, Starám sa o svoju rieku, Program pre podporu ekologického poľnohospodárstva a  Ekologické poradenstvo.
Pražská 2, 040 01  Košice, sosna@changenet.sk , http://www.changenet.sk/sosna/ 

Spoločnosť pre ochranu vtáctva na Slovensku (SOVS) – spoločnosť sa zaoberá ochranou ohrozených druhov vtáctva na Slovensku, mapovaním vtáčích biotopov, tiež organizuje letné a víkendové tábory zamerané na praktickú ochranu.  
 P.O.Box 71, 093 01 Vranov nad Topľou, E-mail sovs@changenet.sk, http://www.sovs.miesto.sk 

Spoločnosť pre trvalo udržateľný život SR (STUŽ) zdôrazňuje filozofické, etické, sociálne a politické aspekty trvalo udržateľného spôsobu života s dôrazom na ľudské hodnoty, skúma stav prírody a životného prostredia človeka s cieľom nájsť príčiny poškodzovania životného prostredia a riešenia, ako znehodnocovanie obmedziť v rámci trvalo udržateľného života..
STUŽ, Staroturský chodník 1, 811 01 Bratislava, E-mail: huba@savba.sk

Strom života organizoval prvý tábor už v roku 1979. Počas svojej existencie dokázali tábory svoj prínos pre rozširovanie vedomostí o životnom prostredí, záchranu kultúrneho a prírodného dedičstva a vytváranie medziľudských vzťahov. Väčšina účastníkov sa následne stala členmi Stromu života, inštruktormi táborov, či vedúcimi osobnosťami organizácie.
Pražská 11, 816 36 Bratislava, tel.: 07/ 524 987 03, 524 984 73,
E-mail: stromzivota@changenet.sk, www.rainside.sk/country/tsz.htm 

Spoločnosť priateľov Zeme (SPZ) je zameraná na riešenie problematiky odpadov, a to prostredníctvom kampaní za dobrý zákon o odpadoch, na podporu triedeného zberu v obciach, na podporu kompostovania, za obnovu zberu starého papiera, či šírením myšlienok o minimalizovaní a znovupoužívaní.  

P.O.BOX H 39, kanc. Alejova 4, 040 01 Košice, tel./fax: 095/ 644 61 07, 
spz@changenet.sk, www.changenet.sk/spz/ 

Šteľbach je združenie ľudí, ktorí už niekoľko rokov počas svojho voľného času pracujú na obnove miestnych senníkov, tzv. “stoduliek”. Pomoc prichádza nielen od  obyvateľov okolitých dedín, ale aj od mladých ľudí z celého Slovenska, ktorí majú prostredníctvom šteľbašských táborovs šancu priložiť ruku k dielu.  
 082 74  Tichý Potok, tel.: 0934/ 459 12 40, stelbach@changenet.sk 

Štúdio zážitku – Outward Bound Slovensko ak chceš skúsiť viac, než by si si trúfol sám 
                                                                         ak chceš počuť, ako padajú hviezdy 
                                                                         ak chceš preliezť, ale nepodliezť 
                                                                         ak chceš..

                                                           Medená 13, 811 02 Bratislava, tel./fax: 07/ 531 0 2 30                                                                                                                                                               www.changenet.sk/zazitok, E-mail: azitok@changenet.sk
Pozvánka                                                         -18- 
JESENNÝ PREDNÁŠKOVÝ CYKLUS

   Lesoochranárske zoskupenie VLK TATRY v spolupráci s Domom kultúry v Liptovskom Mikuláši organizuje v období október až december 2000 “Jesenný prednáškový cyklus”.
Prednáškový cyklus je súčasťou projektu “10 000 stromov Liptova”, ktorý bol finančne podporený Nadáciou Ekopolis a ETP Slovensko v rámci programu Tvoja zem, ktorý je financovaný United States Agency for International Development (Americká agentúra pre medzinárodný rozvoj) spolu s ďalšími súkromnými i verejnými darcami.
   Cyklus nadväzuje na predchádzajúce 35 – dielne podujatie “Res publica”, ktorého sa zúčastnilo vyše 1 300 občanov regiónu Liptova.
   Cieľom prednáškového cyklu je prinášať občanom informácie o stave životného prostredia a občianskych možnostiach nápravy tohto stavu, umožniť ľuďom zorientovať sa v celej škále environmentálnych problémov, a tým vplývať aj na environmentálnu vzdelanosť občanov.
   Záverečným podujatím prednáškového cyklu bude verejná diskusia “Občan a informácie – cesta k demokracii” k zákonu NR SR č. 211/2000 Z.z. o slobodnom prístupe k informáciám. Verejnú diskusiu, na ktorú budú pozvaní predstavitelia mesta, štátnej správy a miestnych médií, podporila v rámci rovnomenného projektu Vzdelávacia nadácia Jana Husa.

Program “Jesenného prednáškového cyklu” 
   MOTTO: “Nikto nerobí väčšiu chybu ako ten, kto nerobí nič v presvedčení, že to málo, čo urobiť môže, je bezvýznamné.”                                                                                              Edmund Burke
   Miesto konania:  Dom kultúry, Bábková sála (vchod C), Hollého 4, Lipt. Mikuláš
   Čas konania:        začiatok vždy o 16.30 hod.

•	  4.10.2000 – Pavel Petráš, Eulália Štefanová – Recyklácia a obnoviteľné zdroje energie
Prednášatelia zastupujú OZ Pčola, ktoré veľmi intenzívne pôsobí v oblasti severovýchodného Slovenska. Prednáška sa zaoberá konkrétnymi možnosťami recyklácie a využívania obnoviteľných zdrojov energie. 

•	 11.10.2000 – Matuš Bakyta – Diaľnice alebo verejná doprava
Prednášateľ zastupuje OZ Slobodná alternatíva, iniciatívu Občania za lepšiu dopravu. Prednáška informuje o problémoch dopravy, ich príčinách a možných riešeniach, ako aj o tom, prečo diaľnice nie sú riešením dopravných problémov.

•	 18.10.2000 – Ing. Martin Kováč – Stratégia udržateľnej ochrany a využitia historických budov
Prednášateľ zastupuje nadáciu Národný trust pre historické miesta a krajinu Slovenska. Prednáška sa zaoberá integráciou historických objektov do regionálneho a miestneho rozvoja pri súčasnom zabezpečení ich udržateľného využitia a ochrany.

•	 25.10.2000 – Ing. Michal Kravčík, CSc. – Voda pre tretie tisícročie
Prednášateľ je bývalým pracovníkom Ústavu hydrológie a hydrauliky a Ústavu krajinnej ekológie SAV, dnes predseda OZ Ľudia a voda. Je autorom alternatívnej vodohospodárskej koncepcie – “Voda pre tretie tisícročie” a rovnomennej knihy. Autor je držiteľ Goldmanovej ceny, ktorá je pokladaná za Nobelovu cenu za ekológiu. Prednáška informuje o “kravčíkovskom” pohľade na vodu ako rozhodujúcu zložku biorytmu Modrej planéty.
-19-
•	  08.11.2000 - Ing. Ján Korňan – Ochrana kriticky ohrozených dravcov a sov na Slovensku
Prednášateľ je riaditeľom NP Malá Fatra a členom skupiny SVODAS (Skupina pre výskum a ochranu dravcov a sov na Slovensku). Prednáška je o aktuálnych problémoch ochrany dravcov na príkruhov - orla skalného a orla krikľavého. 

•	  15.11.2000 – RNDr. Tatiana Čermákova – Ochrana životného prostredia pri používaní agrochemikálií
Prednášateľka je pracovníčkou VÚŽV – Ústavu včelárstva. Prednáška sa zaoberá odhadom miery rizika agrochemikálií pre človeka, flóru i faunu. 

•	  22.11.2000 – RNDr. Ladislav Židek – Pelety – vysokoefektívne palivo
Prednášateľ je riaditeľom Agentúry pre regionálny rozvoj v Žiline. Prednáška predstavuje pelety ako vysokoefektívne palivo z hľadiska ceny ako aj prevádzky.

•	  29.11.2000 – Mgr. Ivan Dubnička – Získavanie potravinových zdrojov - zásah do prírodného diania.
Prednášateľ pôsobí v Stredisku záujmovej činnosti s environmentálnym zameraním v Bratislave. Prednáška mapuje spôsob obživy ľudstva od najstarších čias a jeho dopad na kultúru a prírodu. 

•	  06.12.2000 – Ladislav Hegyi – Obaly – problém životného prostredia a našich peňaženiek
Prednášateľ je predsedom OZ Spoločnosť priateľov Zeme z Košíc, popredný odborník na problematiku odpadov z mimovládneho sektoru. Prednáška sa zaoberá tým, ktoré obaly a ako škodia životnému prostrediu a zdraviu, výhodami vratných obalov, cenami obalov a problematikou PVC obalov.

•	  13.12.2000 – Ing. Alena Popovičová – Ekoaudit – posúdenie zdroja znečisťovania z hľadiska minimalizácie jeho vplyvov na životné prostredie
Prednášateľka je pracovníčkou Ústavu chemickej technológie. Najlepšia ochrana životného prostredia je prevencia pred znečisťovaním jeho jednotlivých zložiek: uplatňovanie požiadaviek medzinárodnej normy ISO 14 000 na priemyselné zdroje na Slovensku, minimalizovanie odpadov, resp. ich využitie ako druhotnej suroviny, posúdenie vplyvov zdroja znečisťovania na jednotlivé zložky životného prostredia. 

•	  20.12.2000 - Občan a informácie – cesta k demokracii
Zákon NR SR č. 211/2000 Z.z. zo 17.mája 2000 o slobodnom prístupe k informáciám poskytuje občanom SR nové možnosti verejnej kontroly. O zákone z pohľadu štátnej správy a samosprávy budeme diskutovať s predstaviteľmi mesta, médií, štátnej správy. Moderuje Mgr. Rudolf Pado.

Kontakt:                               Lesoochranárske zoskupenie VLK Tatry
Tel: 0849/ 553 10 27
wolf@mail.viapvt.sk 
 
                                                                                                                                                     (pa)

Na snímke je účastníčka zatiaľ najrozsiahlejšieho protestu proti geneticky modifikovaným potravinám, ktorý sa uskutočnil 25. mája 2000 v severotalianskom Janove. Pochod, na ktorom sa zúčastnili najmä stúpenci rôznych nátlakových skupín ochrancov prírody, členovia politických strán a poľnohospodári, bol namierený proti biotechnologickej konferencii, ktorá sa konala v tých dňoch v Janove. Polícia odhadla počet účastníkov pochodu na štyritisíc. Francúzska vláda vo štvrtok nariadila zničiť sadenice repky, ktoré boli nakazené geneticky modifikovanými organizmami. Európska únia zakázala používať geneticky modifikované organizmy, kým výskum nepreukáže, že tieto organizmy neškodia ľuďom a životnému prostrediu.   

Časopis EKOKOMPAS
1. ročník, 11. číslo,  Adresa redakcie: Lenka Milonová, EKOKOMPAS, 031 04 Okoličné 552, tel: 0849/ 551 44 04 (Lenka), 553 10 27 (Rudo), 55 200 90 (Veronika), E–mail: wolf@mail.viapvt.sk, Šéfredaktor: Lenka Milonová, Redaktori: Veronika Vyšná, Ľubica Šafranová. Kordintátor a odborný garant: Pado Rudolf – Lesoochranárske zoskupenie VLK TATRY. Číslo neprešlo jazykovou úpravou.  Príspevky do časopisu sú vítané
Vznik  časopisu  bol umožnený na základe  podpory poskytnutej od Nadácie pre deti Slovenska, Nadácie bratov Rockefellerovcov, Mesta Liptovský Hrádok a neziskovej organizácie A-projekt.